KIRJALLINEN KYSYMYS E-0438/03 esittäjä(t): Jan Mulder (ELDR)ja Toine Manders (ELDR) komissiolle. Vasikanlihaa koskevan kansallisen määritelmän käyttöönotto Ranskassa.



Virallinen lehti nro 242 E , 09/10/2003 s. 0133 - 0134



KIRJALLINEN KYSYMYS E-0438/03 esittäjä(t): Jan Mulder (ELDR)ja Toine Manders (ELDR) komissiolle (18. helmikuuta 2003) Aihe: Vasikanlihaa koskevan kansallisen määritelmän käyttöönotto Ranskassa Ranskan hallitus otti käyttöön kansallisen vasikanlihan määritelmän vuoden 2002 lopussa. Tämä määritelmä koskee kaikkea vasikanlihaa, joka tuodaan Ranskaan. Sen mukaan tuotenimi vasikanliha koskee lihaa, joka on peräisin alle 195 päivää vanhoista vasikoista. Niiden vasikoiden lihaa, jotka ovat tätä mielivaltaisesti rajaksi valittua 195 päivää vanhempia, ei saa enää myydä vasikanlihana, kuten ennen tämän määritelmän käyttöönottoa. Tästä aiheutuu suuret ansionmenetykset muun muassa Alankomaiden vasikanliha-alalle, joka vie vasikanlihaa Ranskaan 300 miljoonan euron arvosta vuodessa. 1. Voiko komissio sanoa, onko tästä ranskalaisesta toimesta ilmoitettu komissiolle asianmukaisten menettelyjen mukaisesti? 2. Onko komissio samaa mieltä päätelmästä, että tällainen yksipuolinen, mielivaltaisesti valittu 195 päivän ikään perustuva määritelmä, joka ei perustu mihinkään Euroopan unionin lainsäädäntöön tai käytäntöön, on ristiriidassa Euroopan unionin lainsäädännön kanssa? Tämä päätelmä perustuu oikeuskäytäntöön Crème de Cassis de Dijon -likööristä, joka koskee tavaroiden vapaata liikkumista sisämarkkinoilla ja jonka mukaan tuote, joka tuodaan markkinoille tietyllä nimellä jossakin jäsenvaltiossa, voidaan tuoda markkinoille samalla nimellä muissakin EU:n jäsenvaltioissa. 3. Voiko komissio antaa lausunnon tämän yksipuolisen ranskalaisen toimen laillisuudesta, koska tässä ovat kyseessä suuret kaupalliset edut, ja voiko se ilmoittaa samalla, minkälaiset mahdollisuudet alankomaalaisilla vientiyrityksillä on saada vahingonkorvausta ja minkälaista tukea komissio voi antaa tässä yhteydessä? Franz Fischlerin komission puolesta antama vastaus (24. maaliskuuta 2003) Komissio on 7. tammikuuta 2003 lähtien ollut tietoinen alankomaalaisten vasikanlihantuottajien huolenaiheesta, joka koskee Ranskassa käyttöönotettua vasikanlihan merkitsemismenettelyä. Ranskan viranomaiset hyväksyivät nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1760/2000(1) perusteella määritelmän, jonka mukaan tuotenimellä vasikanliha voidaan Ranskassa myydä ainoastaan sellaista naudanlihaa, joka on peräisin enintään kuuden kuukauden tai 195 päivän ikäisistä vasikoista. Komissio pyysi Ranskan viranomaisilta lisätietoja tämän toimenpiteen perusteluista ja oikeusperustasta. Ranskan viranomaiset vastasivat tähän pyyntöön nootilla. Komissio ilmoitti naudanlihan hallintokomiteassa epäilevänsä Ranskan käyttöönottaman menettelyn lainmukaisuutta. Komissio laatii kuitenkin tiiviissä yhteistyössä Ranskan ja Alankomaiden viranomaisten kanssa vielä perusteellisemman oikeudellisen arvion erityisesti edellä mainitussa asetuksessa tarkoitettuun vapaaehtoiseen merkintäjärjestelmään liittyvistä säännöksistä. Koska Ranskan menettelyllä saattaa olla merkittävä vaikutus vasikoiden kauppaan Alankomaissa, komissio pyrkii pikaisesti saamaan asiasta käyttöönsä oikeudellisen lausunnon ja toteuttamaan käynnissä olevan menettelyn edellyttämät jatkotoimet. (1) EYVL L 204, 11.8.2000.